บาทเปิด 29.99 บาทต่อดอลลาร์ แนวโน้มอ่อนค่า
เงินบาทเปิดตลาด 29.99 บาทต่อดอลลาร์ แนวโน้มอ่อนค่าตามภูมิภาค หลังดอลล์แข็งขานรับตัวเลขศก.สหรัฐออกมาดี
18 ก.พ. 2564

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 29.99 บาท/ดอลลาร์ ทรงตัวในระดับเดียวกับช่วงปิดตลาดเย็นวานนี้ โดยมีแนวโน้มอ่อนค่าตามภูมิภาค เนื่องจากดอลลาร์ปรับตัวแข็งค่าหลังได้รับปัจจัยหนุนจากตัวเลขเศรษฐกิจออกมาดี
"บาทแนวโน้มอ่อนค่าตามภูมิภาค หลังตัวเลขเศรษฐกิจสหรัฐเมื่อคืนออกมาดี ขณะที่ราคาทองร่วง 26 ดอลลาร์/ออนซ์" นักบริหารเงิน กล่าว นักบริหารเงิน ประเมินกรอบการเคลื่อนไหวของเงินบาทในวันนี้ไว้ที่ 29.95-30.05 บาท/ดอลลาร์